
Den 29. august 2020
Referat - ordinær generalforsamling i Grundejerforeningen: Lynderupvej 5-91.

Generalforsamlingen blev afholdt lørdag den 29. august 2020 på Lynderupvej nr. 43, kl. 14.00
Dagsorden ifølge vedtægterne:

1. Valg af dirigent

2. Bestyrelsens beretning og regnskab
3. Renovation, seneste udvikling
4. Behandling af indkomne forslag (sendt skriftligt til bestyrelsen senest 7 dage før ordinær generalforsamling)
5. Valg til bestyrelse m.m.
a. Niels Ole Hansen og Johan Sondrup Poulsen er på valg. (Begge er indstillet på genvalg)
b. Desuden skal der vælges 1 suppleant til bestyrelsen og 1 revisor.

6. Fastsættelse af kontingent

7. Eventuelt

Niels Ole Hansen bød velkommen til mødet og udtrykte glæde over, at så mange var mødt op (26 deltagere). Desværre kunne vi ikke starte mødet som sædvanligt med en sang pga. corona. 

Ad. 1:

Leif Hildebrandt blev valgt til dirigent og konstaterede, at generalforsamlingen var indkaldt i overensstemmelse med foreningens vedtægter.

Ad. 2:

Johan Sondrup Poulsen aflagde på bestyrelsens vegne beretning og nævnte, at bestyrelsen håbede, at man brugte foreningens hjemmeside (Lynderupvej.dk) til at få løbende opdateringer. Bestyrelsen har undersøgt muligheden for tilbagemelding ved nye opslag. Det vil blive meget dyrt med en sådan funktion og opfordrede til, at man selv tjekker for løbende nyheder og opdateringer. 
Derefter berettede Johan om vejene, som allerede har fået tilført en del grus og er jævnet ud. Riisgården er desuden bedt om at tilføre yderligere grus nogle stede. Det er aftalt, at arbejdet gennemføres så snart, der ikke er risiko for voldsom regn eller skybrud. Johan opfordrede igen i år medlemmerne til at kontakte bestyrelsen, hvis der opstår skader på vejene. Der var også i år lavet aftale med Tage Sloth om græsklipning og beskæring af bevoksningen langs stierne.
Johan kom derefter ind på det evigt tilbagevende problem med manglende beskæring af træer og bevoksning langs de tre fællesveje, hvor det nogle steder ikke længere er muligt at komme frem med udrykningskøretøjer, slamsugere o.lign. Det kan have fatale konsekvenser, hvis der måtte blive brug for brandbiler, ambulance mv. Bestyrelsen er af den opfattelse, at det er usolidarisk, når man ikke sørger for at få beskåret træer og anden bevoksning, så udrykningskøretøjer mv. kan komme frem til beboerne i sommerhusområdet. Problemet har være oppe adskillige gange på de senere års generalforsamlinger, ligesom der i referater er givet links til hjemmesider, der angiver de officielle retningslinjer omkring beskæring/klipning (se referat fra 2019). Bestyrelsen påpegede, at nogle grundejere heldigvis holder beskæringen i orden, men desværre er det ikke alle, der gør det. Måske er der nogen, der bare ikke magter at få det gjort eller bede nogen om hjælp. Bestyrelsen ville gerne have kommentarer og forslag til, hvordan problemet med den manglende beskæring/fældning af beplantning langs vejene kan håndteres. 

Johan henviste til, at orientering om renovation sker under punkt 3. Derudover nævnte Johan, at han havde fået en henvendelse fra grundejerforeningen Sildedammen, som havde nævnt et problem med ’smide gamle brædder med søm’ ved bålstedet på marken ned mod fjorden i deres område. Johan havde svaret, at han ikke troede på, at det var personer fra vores område, der havde gjort det, men at han ville nævne det på generalforsamlingen. Der havde ligeledes været en henvendelse omkring skiltning, så man bedre kunne få et overblik over stisystemet i området. Samme henvendelse var kommet til Elkjær (nr. 91A). 
Diskussionen af beretningen blev gennemført punktvist:
Bevoksning: Der var en længere snak om problemet med den manglende beskæring af bevoksningen, som skaber usikkerhed for fremkommeligheden af fx udrykningskøretøjer. Da medlemskab af grundejerforeningen ikke er tinglyst, kan foreningen/bestyrelsen ikke bare bestille nogen til at få det gjort på den enkelte grundejers regning. Det vil i givet fald skulle ske i form af et kommunalt påbud til den enkelte grundejer. Flere opfordrede til, at man klarede det i fællesskab og gøre noget ved det sammen. Johan nævnte, at bestyrelsen havde indhentet tilbud fra Riisgården om beskæring af bevoksningen, og at det i så fald ville være en klingebeskæring, hvor grene mv. ville blive efterladt på vejene/grundene. Flere bekræftede, at det ikke ville være en køn beskæring og foretrak en anden løsning. Flere meldte, at de gerne ville hjælpe, hvis der blev fundet en løsning i fællesskab. Bestyrelsen takkede for input og vil arbejde videre med en frivillig aftale og trække på, at flere meldte sig til at hjælpe. 
Vejene: Flere udtrykte stor tilfredshed med vejenes tilstand og var glade for, at der var tilført mere grus. Det blev nævnt, at der nogle steder var der problemer med kanter, der forhindrede dræning af regnvand. Tilførsel af grus forventes at ville afhjælpe det, men bestyrelsen vil holde øje med det. Det blev nævnt, at ekstra grus til vejen til nr. 11-17 ville ske, når beskæring af bevoksningen på den første stikvej (fra brandhanen og ned) var gennemført, da Riisgården pt. ikke kan køre derned med maskinerne. Der blev spurgt til, hvem der har ansvaret for ’den tværgående vej’, som forbinder golfområdet med asfaltvejen (Skovvej). Det er en kommunal vej, så hvis der er problemer, skal man ringe til kommunen. Bestyrelsen opfordrede til, at det er de enkelte brugere, der ringer til kommunen. Gerne flere. Flere nævnte problemer med for høj fart på vejene i området, og der blev opfordret til at dæmpe farten. Husk at nævne det ved udlejning af sommerhusene. 

Stier: Der var tilfredshed med stiernes tilstand. Det blev dog nævnt, at der stadigvæk er et meget vådt område på stien mellem nr. 25 og 27. Den videre diskussion omkring stierne blev udsat til punkt 4 a (indkomne forslag). 

Regnskab: Regnskab for grundejerforeningen og vejkassen blev omdelt (bilag), og Johan gennemgik de enkelte poster. Der er udsendt omkring 50 indbetalingskort, men desværre er der rigtig mange, der ikke har betalt inden tidsfristen, både til grundejerforeningen og vejkassen. Antallet af manglende betalinger er desuden stærkt stigende over de senere år. Bestyrelsen synes, det er trist, at flere og flere ikke betaler til tiden, da bestyrelsen så skal bruge tid/ressourcer på remindere. Få det nu gjort. Altid de samme, der betaler for sent. Overordnet er der gode beholdninger i de to kasser. De store udgifter har som sædvanlig været vedligeholdelse af veje og klipning/beskæring af stier. Desuden har der været større udgifter til etablering af hjemmeside og bidrag til fælles sti til Lynderup Hage området.
Leif afsluttede punktet med, at konstatere god opslutning om bestyrelsens beretning, hvorefter generalforsamlingen godkendte beretningen.      
Ad. 3:

Renovation: Der har i løbet af året været meget bøvl med REVAS vedr. overfyldte affaldscontainere især omkring påsketid og tidligt på sommeren. Johan nævnte, at bestyrelsen adskillige gange havde henvendt sig til kommunen om at få en fast holdbar løsning for affaldshåndteringen, da det er både irriterende, grimt og uforsvarligt ift. rotter og andre dyr med den midlertidige løsning, kommunen har etableret, da den individuelle affaldsafhentning blev sløjfet. Resultat: kapaciteten blev udbygget men stadigvæk ingen holdbar og ordentlig løsning. Efter mange henvendelser indkaldte REVAS endelig til fælles møde d. 25. august for vores grundejerforening og Lynderup Hages grundejerforening. Bestyrelsen refererede herefter fra mødet (referatet er lagt på hjemmesiden). REVAS foreslog, at der blev etableret to områder med nedgravede affaldscontainere, et i vores område og et for Lynderup Hage. Placeringen hos os kunne være for enden af det ubebyggede område (nr. 65A-H), hvor der er planlagt et fælles parkeringsområde (i hjørnet mellem den kommunale vej og vejen, der går ned mellem nr. 65-området og nr. 91-området). Containerne vil blive udstyret med følere, så de kan blive tømt efter behov (dog allersenest efter 4 uger). Ordningen kunne også omfatte to betalingsformer: én efter vægten af affald (fælles for hele grundejerforeningen, som i givet fald skulle stå for indkrævning af betaling fra de enkelte grundejere) eller den ordning, vi kender nu via betaling over skatten. På REVAS-mødet lovede bestyrelsen at fremlægge oplægget på generalforsamlingen og give tilbagemelding om holdningen til forslaget. 
Der var stor glæde omkring udsigten til en varig og ordentlig løsning på affaldsproblemet, og der var generel opbakning til den foreslåede placering, selv om nogle ville få ret langt til affaldsstationen. Der blev spurgt til, hvornår stationen inkl. flisebelægning/ordentlige adgangsforhold kunne blive etableret. Ifølge REVAS-mødet ville stationen kunne blive etableret hurtigst muligt efter, at generalforsamlingen og dermed bestyrelsen havde givet positivt svar. Under diskussionen nævnte flere, at der var set rotter herude, og at flere havde fået sat fælder op. Generalforsamlingen gav fuld tilslutning til positiv tilbagemelding til at gå videre med etablering af en nedgravet effektiv affaldshåndtering med fortsat betaling via skatten. 
Ad. 4:

Der var to indkomne forslag: 

a. Forslag fra nr. 27 vedr. renovation, beskæring af træer/buske, udjævning af stier og afhjælpning af våd sti. 

b. Forslag fra nr. 65 B om opstilling af hjertestarter i grundejerforeningens område.
Ad. a: Søren orienterede selv kort om forslaget jfr. diskussionen under bestyrelsens beretning. Søren nævnte især forholdene med den ’våde’ del af stien mellem nr. 25 og 27 og den ujævne del ned mod fjorden, hvor det er vanskeligt at gå. Søren nævnte, at han gerne vil hjælpe til. Han nævnte, at der kunne tales både for og imod at gøre disse dele af stierne med fremkommelige ikke bare for os beboere men også for cyklende. Da stien ikke en del af cykelruten, kan det sidste måske løses ved bedre skiltning af selve cykelruten. Efter nogen diskussion af, hvordan stien evt. kunne forbedres, blev det besluttet, at bestyrelsen vil snakke med Tage Sloth om mulighederne for at mindske problemet med den våde del (fx et rør under stien, forlængelse af grøften), selv om det måske er en del af naturens gang, da stien ligger i et område med kildeudspring. Samtidig vil bestyrelsen vende mulighederne for at forbedre den tværgående sti, som kan være vanskelig at gå på, da den visse steder hælder rigtig meget. 
Ad b: Kim fremlagde selv idéen om at opstille en hjertestarter i området, da der er langt til Golfbanen, hvor den nærmeste hjertestarter findes. Kim nævnte, at prisen ligger på omkring 15.000 kr., hvortil kommer el, service mv. Kim sagde, at kommunen har en aftale med Tryg Danmark om drift af hjertestartere, så måske kunne der etableres en aftale/sponsorat. Måske kunne Lynderup Hage området være interesseret i en fælles løsning?

Forslaget medførte flere kommentarer og argumenter for og imod. Bestyrelsen sagde, at det grundlæggende måske kunne være en god idé, men der var flere ting, der i givet fald skulle afklares: Hvor skal den være? Hvem skal lægge hus til? Hvad med el? Service/vedligehold? Pris? Hvad er egentlig stemningen herude? Lynderup Hage? Bestyrelsen foreslog at nedsætte et lille udvalg til at se på de forskellige vinkler. Det blev herefter vedtaget at nedsætte et lille udvalg, der fik til opgave at udarbejde et oplæg til behandling på næste generalforsamling. Kim påtog sig opgaven. 

Ad. 5:

Niels Ole og Johan blev genvalgt til bestyrelsen, Søren blev valgt som revisor og Minna som suppleant til bestyrelsen. 

Ad. 6:
Bestyrelsen nævnte, at foreningens beholdning var god til trods for de store udgifter til vedligehold/udbedring af veje og stier og foreslog uændret kontingent. Beslutning: uændret kontingent til grundejerforening (250 kr.) og til ’vejkassen’ (500 kr.).  
Ad. 7 Evt.: 

Der gennemførtes en (forsinket) præsentationsrunde. 

Søren nævnte svejshundeordningen, hvor man kan tilkalde en svejshund og hjælp, hvis fx et rådyr er blevet sygt/påkørt. 
Dirigenten takkede de fremmødte for opbakningen til generalforsamlingen og takkede bestyrelsen for indsatsen. 

Generalsamlingen blev herefter afsluttet med kaffe og kage, gode snakke og hygge.

Referent: Hanne Poulsen 

HUSK DET NU, hvis I skulle have glemt det. 

Husk at indbetale kontingent til grundejerforeningen (250 kr.) og vejkassen (500 kr.), i alt 750 kr. på bankkonto reg. nr. 9261, konto nr. 2815709015 i Den Jyske Sparekasse (angiv husnummer ved betaling).
Bestyrelsen:

Bent Nielsen
Johan Poulsen 

Niels Ole Hansen

Hjemmeside: www.lynderupvej.dk

